– O događaju u Gruborima napisao sam tri izvješća. Prvo prema onome što su prijavili zapovjednici grupa koje su bile na terenu. Drugo na temelju onog što mi je diktirao Željko Sačić. I treće, nakon povratka u bazu ATJ-a Lučko – kazao je, među ostalim, Josip Čelić svjedočeći na zagrebačkom Županijskom sudu u nastavku suđenja Frani Drlji i Boži Krajini, optuženima za ratni zločin u Gruborima.

Svojom izjavom Čelić, koji je bio zapovjednik ATJ-a u vrijeme operacija Oluja Obruč u kolovozu 1991., kada su pripadnici Specijalne policije trebali pregledati teren prije prolaska Vlaka slobode, pomalo je šokirao sve u sudnici, pa ga je Zdravko Majerović, predsjednik sudskog vijeća, pitao može li dokazati da mu je Sačić diktirao drugo izvješće. – Mogu. Imam dokaz – kazao je Čelić.

– Kakav dokaz? – pitao je dalje sudac. – U svojoj sam arhivi prije dva-tri mjeseca našao prvo izvješće. Napisao sam ga poslije operacije, a na njemu, na poleđini, Sačić je svojom rukom dopisivao sve što treba promijeniti. U drugom su izvješću podaci koji su meni do tada bili nepoznati, poput imena poginulih, a upisao sam ih po Sačićevu nalogu – kazao je Čelić, kojeg je sud obvezao da im u roku od nekoliko dana dostavi spomenuto izvješće.

Sačić je inače u ovom postupku bio obuhvaćen istragom, no ona je u odnosu na njega razdvojena i još nije dovršena jer sud kao svjedoka nije mogao ispitati generala Mladena Markača dok je ovaj bio u Haagu, a ni nakon povratka iz Haaga, sve dok postoji mogućnost revizije haaške presude.

>>Optuženi i svjedoci na rekonstrukciji na mjestu događaja